Peter Schmidhuber

De Peter Schmidhuber, gebuer de 15. Dezember 1931 zu München, a gestuerwen de 26. Dezember 2020, war en däitsche Politiker.

Hien huet tëscht 1951 an 1960 Droit an Ekonomie op der Ludwig-Maximilian Universitéit München studéiert.

Tëscht 1960 an 1966 war hie Member vum Münchener Gemengerot, parallel huet hien am bayresche Finanzministère geschafft. 1965 bis 1969, a vun 1972 bis 1978 war hien Deputéierten am Bundestag. Vun 1978 bis 1987 war hien Deputéierten am bayresche Landtag a bayresche Minister fir Bezéiungen zum Bund an zu Europa ënner dem Franz-Joseph Strauss.

Ënner der Presidence vum Jacques Delors war de Peter Schmidhuber vun 1987 bis 1995 Member vun der Europäescher Kommissioun: Fir d'éischt fir Ekonomie, Statistiken a Regionalpolitik (1987-1989), da fir de Budget an d'Finanzopsiicht (1989-1993) a schlussendlech fir de Budget, d'Finanzopsiicht, Bedruchsbekämpfung an de Kohesiounsfong (1993-1995).

Vun 1995 bis 1999 war hie Member vum Directoire vun der Bundesbank.

Um Spaweck

Kategorie:Gebuer 1931
Kategorie:Gestuerwen 2020
Kategorie:Däitsch Landtagsdeputéiert
Kategorie:Deputéiert am Däitsche Bundestag
Kategorie:Däitsch Membere vun der Europäescher Kommissioun
Kategorie:Däitsch Landesministeren